Jaguarundi

P. y. yagouaroundi
 P. y. ameghinoi
 P. y. cacomitli
 P. y. eyra
 P. y. fossata
 P. y. melantho
 P. y. panamensis
 P. y. tolteca

Jaguarundi (Puma yagouaroundi ) eller oterkatt er et mellomstort kattedyr som finnes i deler av Amerika og minner om en liten puma. Den har siden 1996 vært klassifisert i slekten Herpailurus, men er fra 2008 omklassifisert til slekten pumaer (Puma).

Beskrivelse 

Jaguarundi er trolig i forholdsvis nær slekt med puma, men altså ikke så nær som man tidligere trodde. Den er heller ikke i særlig nær slekt med andre småkatter på det amerikanske kontinentet. Tilnavnet oterkatt har jaguarundien fått fordi den ligner mye på en oter.

Den har et nærmest perfekt rundt hode, små semirunde ører, og et butt snuteparti. Pupillene er runde, som hos store kattedyr. Den veier normalt omkring 4-9 kg og har en kroppslengde på ca. 55-77 cm. I tillegg kommer en lang, slank hale, som gjerne utgjør omkring 45-55 cm. Den lange kroppen er utstyrt med fire korte, men kraftige ben.

Den korte, tette pelsen er normalt enten mørk grålig eller rødbrun. Arten er blant de få kattedyr hvor pelsen er helt uten flekker og markeringer. De rødbrune eksemplarere kalles jaguarundi, mens de mørk grå gjerne kalles eyra. Innfødte bruker ofte betegnelsen eyra om begge variantene. På grunn av de to distinkte fargevariantene trodde man lenge at det fantes to separate arter av dette dyret, men så er ikke tilfellet.

Underarter 
 P. y. yagouaroundi, finnes fra det ørste Venezuela til det nordlige Brasil 
 P. y. ameghinoi, finnes i det vestre Argentina 
 P. y. cacomitli, finnes fra det sørlige Texas til det sentrale Veracruz 
 P. y. eyra, finnes fra det sørlige Brasil og Paraguay til det nordlige Argentina 
 P. y. fossata, finnes fra Veracruz til det sentrale Nicaragua 
 P. y. melantho, finnes i Peru 
 P. y. panamensis, finnes fra det sentrale Nicaragua til Ecuador 
 P. y. tolteca, finnes fra det sørlige Arizona til det sentrale Guerro i Mexico

Evolusjon 
Ny forskning har avdekket at jaguarundien tilhører samme slekt som pumaen. Disse kattene har trolig et felles opphav med gepard.

Utbredelse og habitat 
Jaguarundi er utbredt fra det sørlige Texas i USA, via kysten av Mexico og hele Mellom-Amerika, sør til det nordvestre Argentina, Peru, og Paraguay i Sør-Amerika.

Jaguarundien trives i lavereliggende områder, med sumplandskap, savanne, skoger og krattskog. Så langt det er mulig vil den søke å unngå åpent jordbruksareal og beitemark. Den finnes og i Amazonasregnskogen, men den er langt mer  sjelden i slike strøk. Den er også svært sjelden å finne i høyder over 2 000 moh.

Atferd 
Jaguarundien jakter på dagtid, i motsetning til de fleste andre kattedyr. Den spiser i hovedsak fugler, gnagere, haredyr, krypdyr, virvelløse dyr og litt frukt. Den vil jakte på bufefugl om anledningen byr seg, og om den blir jaget kan den være svært hurtig.

Jaguarundien er relativt lett å temme, noe de innfødte i Sør-Amerika har benyttet seg av gjennom århundrer. Den er en effektiv jeger som holder bestanden av skadedyr nede i landsbyene. Jaguarundien etablerer store territorier. Hannens territorium kan være opp mot 88-100 km² stort, mens hunnen er ca. 13-20 km². Innenfor territoriet forflytter de seg nærmest konstant, og blir sjelden særlig lenge på et sted. Mest aktive er de i grålysningen og skumringen. Jaguarundien er helst terrestrial, men det er kjent at den kan klatre i trær. Man tror at denne katten er solitær som voksen, men både par og mindre grupper har blitt observert.

Jaguarundien har ikke en bestemt paringstid, men kan formere seg året rundt. Paringer er imidlertid mest vanlig i perioden september-november. Hunnen føder 2-4 unger i løpet av ca. 10 ukers drektighet. ungene vokseer hurtig og har forlatt mora før de blir to år gamle.

Referanser

Kilder 
 Jaguarundi (Herpailurus yaguarondi). Lioncrusher's Domain
 Cat Specialist Group 2002. Herpailurus yaguarondi. In: IUCN 2006. 2006 IUCN Red List of Threatened Species.
 Jaguarundi – Herpailurus yaguarondi. NatureWorks, New Hampshire Public Television
 Jaguarundi (Herpailurus yaguarondi). Texas Parks and Wildlife Department

Eksterne lenker 
 

Mindre kattedyr
Argentinas pattedyr
Belizes pattedyr
Bolivias pattedyr
Brasils pattedyr
Colombias pattedyr
Costa Ricas pattedyr
Ecuadors pattedyr
El Salvadors pattedyr
Fransk Guyanas pattedyr
Guatemalas pattedyr
Guyanas pattedyr
Honduras' pattedyr
Mexicos pattedyr
Nicaraguas pattedyr
Surinams pattedyr
Panamas pattedyr  
Paraguays pattedyr
Perus pattedyr
USAs pattedyr
Venezuelas pattedyr
Dyr formelt beskrevet av Bernard Germain de Lacépède
Pattedyr formelt beskrevet i 1809
Ord og uttrykk fra indianske språk